
PROCESVERBAL
Konsultim Publik për Strategjinë e Trashëgimisë Kulturore 2026–2029








Data: 10.06.2026
Ora: 10:00
Vendi: Salla e Kuvendit Komunal, Rahovec
Të pranishëm
· Anëtarët e grupit punues për hartimin e Strategjisë së Trashëgimisë Kulturore 2026–2029;
· Përfaqësues të institucioneve komunale;
· Përfaqësues të KFOR-it;
· Përfaqësues të organizatave të shoqërisë civile;
· Qytetarë;
· Përfaqësues të mediave.
Rendi i ditës
1. Hapja e konsultimit publik.
2. Prezantimi i draft-Strategjisë së Trashëgimisë Kulturore 2026–2029.
3. Diskutimi dhe paraqitja e komenteve, pyetjeve dhe rekomandimeve.
4. Përmbyllja e konsultimit.
Zhvillimi i takimit
Takimin e hapi znj. Blerta Gashi, e cila i përshëndeti të pranishmit dhe i njoftoi me qëllimin e organizimit të konsultimit publik për Draft-Strategjinë e Trashëgimisë Kulturore 2026–2029. Ajo informoi gjithashtu se drafti kishte qenë i publikuar në faqen zyrtare të Komunës për konsultim publik, mirëpo gjatë periudhës së konsultimit nuk ishin pranuar komente apo propozime nga profesionistët e fushës apo nga qytetarët.
Më pas, fjala iu dha Drejtorit të Drejtorisë për Kulturë, Rini dhe Sport, z. Atdhe Rama, i cili prezantoi Draft-Strategjinë dhe planin e veprimit, i cili përmban 18 aktivitete kryesore që planifikohen të realizohen gjatë periudhës 2026–2029. Pas prezantimit, drejtori ftoi të pranishmit të paraqesin pyetje, komente dhe rekomandime lidhur me dokumentin.
Në diskutim u paraqit z. Afrim Dina, Drejtor i Administratës dhe njëherësh anëtar i grupit punues, i cili vlerësoi punën e grupit në hartimin e strategjisë. Ai njëkohësisht shprehu vërejtje lidhur me mungesën e pjesëmarrjes së disa anëtarëve të grupit punues dhe të profesionistëve të fushës në këtë konsultim publik.
Z. Skender Hamza parashtroi pyetjen nëse strategjia përfshin edhe planifikimin buxhetor për zbatimin e aktiviteteve.
Në përgjigje, drejtori z. Atdhe Rama sqaroi se kompetencat kryesore në fushën e mbrojtjes së trashëgimisë kulturore i takojnë institucioneve qendrore, përkatësisht Ministrisë përgjegjëse për Kulturë. Ai theksoi se Komuna e Rahovecit do të fokusohet në financimin e aktiviteteve që lidhen me digjitalizimin dhe sinjalizimin e monumenteve kulturo-historike në territorin e komunës.
Gjithashtu, drejtori informoi të pranishmit se, me financimin e Qendrës Rajonale për Trashëgimi Kulturore në Prizren, është duke u zhvilluar restaurimi i objektit Kulla-Shtëpi, pronë e z. Hajrullah Qanta.
Ai shtoi se gjatë zbatimit të strategjisë do t'i kushtohet rëndësi e veçantë aktiviteteve edukative dhe vetëdijësuese, sidomos për të rinjtë, me qëllim të rritjes së ndërgjegjësimit për rëndësinë e ruajtjes dhe promovimit të trashëgimisë kulturore të Komunës së Rahovecit.
Gjatë diskutimit, përfaqësuesi i SHL-Kosova deklaroi se organizata që përfaqëson do ta mbështesë zbatimin e strategjisë përmes projekteve dhe aktiviteteve të ndryshme në bashkëpunim me Komunën.
Përfundimet
Pas diskutimeve, nuk u paraqitën komente apo rekomandime shtesë për ndryshimin e Draft-Strategjisë së Trashëgimisë Kulturore 2026–2029.
U konstatua se konsultimi publik është zhvilluar në përputhje me procedurat për konsultimin publik dhe se Draft-Strategjia do të procedohet për miratim sipas procedurave ligjore në fuqi.
Takimi përfundoi në orën: 10:45

Rahovec, 10.06.2026
Procesmbajtësi
Shedat Ukaj

